Carl Ditters von Dittersdorf
Carl Ditters von Dittersdorf, 1739-1799, østrigsk violinist og komponist, der efter en række ansættelser og rejser, bl.a. med Christoph Willibald Gluck til Italien, hovedsagelig virkede i Wien, hvor flere af hans operaer blev opført.
Syngespillet Doktor und Apotheker, der blev en betydelig succes delvis på bekostning af Wolfgang Amadeus Mozarts Figaros bryllup fra samme år (1786) fik afgørende betydning for udviklingen af tysk opera.
Carl Ditters von Dittersdorf komponerede over 100 symfonier, heriblandt 12 over Ovids Metamorfoser (kun seks er bevarede), desuden strygekvartetter og anden kammermusik. Hans musik kendetegnes ved lethed og elegance.
Carl Ditters von Dittersdorf virkede også som kejserlig embedsmand, bl.a. som skovrider. Han blev adlet i 1773 og føjede "von Dittersdorf" til sit borgerlige navn, Carl Ditters.